钦定古今图书集成/明伦汇编/官常典/第667卷 > 叶铭臻
## 钦定古今图书集成/明伦汇编/官常典/第667卷 > 叶铭臻

按《宁波府志》：“铭臻，字维新，登永乐二年进士。少以文
名，诗得盛唐风度，每为举主解学士缙所称赏。时韩
王素爱士，一见悦之，遂乞除为府伴读。王改封于凉，
恳归得允，与祭酒陈敬宗齐名。郑珞来守郡，造庐求
见。时铭臻杜门已久，谢不出。郑曰：‘来求作府堂记耳，
何拒之深也’？乃出见，懽如平生，延至郡斋，援笔为记。”
郑叹服，立碑堂隅。其居家勤遵礼度，不威自肃；士大
夫语家法之善者，以为称首。所著，有《诗集》二卷、《居家
集》三卷。